### NN 53/2016 (8.6.2016.), Pravilnik o provedbi programa nacionalnih promatrača i ICCAT programa regionalnih promatrača na plovilima koja obavljaju ribolov tuna (Thunnus thynnus) i plovilima za tegalj kaveza za transfer tuna za 2016. godinu

MINISTARSTVO POLJOPRIVREDE

1390

Na temelju članka 38. Zakona o sustavu državne uprave (»Narodne novine«, broj 150/2011), članka 47. Zakona o morskom ribarstvu (»Narodne novine«, broj 81/2013, 14/2014 i 152/2014) te članka 37. i 38. Pravilnika o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br. 2/2016 i 31/2016) ministar poljoprivrede donosi

ODLUKU

O PROVEDBI PROGRAMA NACIONALNIH PROMATRAČA I ICCAT PROGRAMA REGIONALNIH PROMATRAČA NA PLOVILIMA KOJA OBAVLJAJU RIBOLOV TUNA (Thunnus thynnus) I PLOVILIMA ZA TEGALJ KAVEZA ZA TRANSFER TUNA ZA 2016. GODINU

I.

Ovom Odlukom određuje se način provedbe programa nacionalnih promatrača iz članka 37. te ICCAT programa regionalnih promatrača iz članka 38. Pravilnika o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br. 2/2016 i 31/2016) na ribarskim plovilima koja obavljaju ribolov tuna plivaricama tunolovkama i na plovilima za tegalj kaveza za transfer tuna od ulovnih plovila do uzgajališta (u daljnjem tekstu: program promatrača) u 2016. godini.

II.

ICCAT program regionalnih promatrača na ribarskim plovilima provodi se na svim plovilima koja obavljaju ribolov tune plivaricom tunolovkom, a koji su upisani u registar ICCAT-a i ostvaruju pravo sudjelovanja u ribolovu u 2016. godini. Popis plovila koja su obuhvaćena ICCAT programom regionalnih promatrača u 2016. godini nalazi se u Dodatku I i sastavni je dio ove Odluke.

III.

Program nacionalnih promatrača provodi se na svim plovilima za tegalj koji sudjeluju u prebacivanju žive tune u 2016. godini a koji su upisani u registar ICCAT-a odnosno sudjeluju u transferu tune od ulovnih plovila do uzgajališta. Popis plovila koja su obuhvaćena programom nacionalnih promatrača u 2016. godini nalazi se u Dodatku II i sastavni je dio ove Odluke.

IV.

Uvjeti za zapošljavanje osoba na poslovima nacionalnog promatrača su: nezaposlenost, završen dodiplomski studij Morskog ribarstva, odnosno Biologije i ekologije mora Sveučilišta u Splitu ili dodiplomski studij Akvakulture Sveučilišta u Dubrovniku.

V.

Prije upošljavanja nacionalnog promatrača Ministarstvo provodi edukaciju kandidata, te odobrenim nacionalnim promatračima izdaje iskaznicu kojim potvrđuju svoj status.

Nacionalni promatrač dužan je predočiti svoju iskaznicu na zahtjev odgovorne osobe na plovilu/farmi ili u slučaju inspekcije. Iskaznica nacionalnog promatrača nalazi se u Dodatku IV. i sastavni je dio ove Odluke.

Osobe ovlaštene za obavljanje poslova nacionalnih promatrača na plovilima za tegalj u 2016. godini su navedene u Dodatku V. ove Odluke.

VI.

Vlasnici/ovlaštenici povlastica za ribolov tuna plivaricom tunolovkom odnosno vlasnici plovila za tegalj dužni su osigurati ICCAT regionalnom promatraču odnosno nacionalnom promatraču boravak na plovilu te mu omogućiti obavljanje svih zadataka sukladno odredbama Zakona o morskom ribarstvu (»Narodne novine«, broj 81/2013, 14/2014 i 152/2014) i Pravilnika o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br. 2/2016 i 31/201).

Nacionalnim promatračima koji borave na brodovima za tegalj vlasnici i ovlaštenici su dužni omogućiti nesmetano uzorkovanje na ribama koje uginu tijekom transfera iz mreže plivarice tunolovke u transportne kaveze i tijekom transfera tuna prema uzgajalištu.

Nacionalni promatrači imaju obvezu pratiti sve ribolovne radnje u kojima sudjeluju plovila za tegalj na kojima se oni nalaze te bilježiti podatke o navedenim radnjama. Ovisno o kojim radnjama se radi, podaci se upisuju u obrasce 1., 2., 3. i/ili 4. koji se nalaze u Dodatku III koji je sastavni dio ove Odluke.

Nacionalni promatrači će prikupljati merističke podatke (vilična duljina ribe, zakrivljena vilična duljina, duljina do prve leđne peraje, duljina glave), ukupnu masu uzorkovane ribe, biološke uzorke peraje i tkiva, uzorkovanje prve žbice leđne peraje i otolita (radi određivanja starosti).

Nacionalni promatrači dužni su najkasnije do 1. 7. 2016. godine dostaviti Ministarstvu ispunjene obrasce u elektroničkom obliku, kao i kopije snimki prebacivanja.

VII.

Vlasnici/ovlaštenici povlastica za plovila iz Dodatka I odnosno njihovi ovlašteni predstavnici obvezni su za ICCAT program regionalnih promatrača uplatiti novčani iznos koji se odnosi na godišnje troškove programa te putne troškove i dnevnice promatrača.

Za potrebe provedbe ICCAT programa regionalnih promatrača, Ministarstvo će vlasnike/ovlaštenike povlastica elektronskim putem obavijestiti o iznosima iz stavka 1. ove točke te im dostaviti podatke o računu na koji su vlasnici/ovlaštenici povlastice za ribolov tuna plivaricom tunolovkom iz točke II. ove Odluke dužni uplatiti obračunati novčani iznos.

O uplati sredstava iz prethodnog stavka ovlaštenici povlastice dužni su obavijestiti Ministarstvo elektroničkim putem, a Ministarstvo će obavijest proslijediti tajništvu ICCAT-a, sukladno proceduri definiranoj od strane ICCAT-a.

Troškovi dnevnica promatrača obračunavaju se sukladno broju dana koje su promatrači proveli na ribarskom plovilu.

Ministarstvo će elektroničkim putem obavijestiti vlasnike/ovlaštenike iz stavka 1. o popisu regionalnih promatrača dodijeljenih pojedinom plovilu.

VIII.

Vlasnici plovila za tegalj iz Dodatka II odnosno njihovi ovlašteni predstavnici obvezni su za program nacionalnih promatrača uplatiti novčani iznos koji se odnosi na troškove programa i putne troškove.

Ministarstvo će elektroničkim putem obavijestiti vlasnike iz stavka 1. o popisu promatrača dodijeljenih pojedinom plovilu.

Vlasnici iz stavka 1. dužni su platiti troškove nacionalnog promatrača u iznosu 7.000,00 kuna neto, troškove puta kod ukrcaja i iskrcaja s plovila, te troškove osiguranja promatrača za vrijeme boravka na plovilu i sklopiti ugovor s dodijeljenim nacionalnim promatračem.

Kopiju Ugovora iz stavka 3. ove točke vlasnici iz stavka 1. su dužni dostaviti Ministarstvu u roku od 3 (tri) dana od dana potpisivanja ugovora.

O uplati sredstava na račun nacionalnog promatrača vlasnici iz stavka 1. dužni su obavijestiti Ministarstvo elektroničkim putem u roku 3 (tri) dana od dana uplate.

IX.

U slučaju obavljanja ribolova tune plivaricama tunolovkama bez prisutnosti ICCAT regionalnog promatrača na plovilu ili tegljenja kaveza za transfer tuna bez prisutnosti nacionalnog promatrača na plovilu za tegalj, pored poduzimanja ostalih radnji predviđenih Zakonom o morskom ribarstvu (»Narodne novine«, broj 81/2013, 14/2014 i 152/2014), za tako ostvarene ulove Ministarstvo neće ovjeravati BCD ili eBCD dokumente (Bluefin Tuna Catch Document) propisane Pravilnikom o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone).

X.

Stupanjem na snagu Ove odluke prestaje važiti Odluka o provedbi programa promatrača i ICCAT programa regionalnih promatrača na plovilima koja obavljaju ribolov tuna (Thunnus thynnus) i tegljačima (»Narodne novine«, br. 56/2015).

XI.

Ova Odluka stupa na snagu danom objave u »Narodnim novinama«.

Klasa: 324-01/16-01/1058

Urbroj: 525-13/1368-16-1

Zagreb, 25. svibnja 2016.

Ministar
prof. dr. sc. Davor Romić, v. r.

DODATAK I.

POPIS PLOVILA KOJA SU OBUHVAĆENA ICCAT PROGRAMOM REGIONALNIH PROMATRAČA U 2016. GODINI

|  |  |  |
| --- | --- | --- |
| Red. br. | Ime plovila | ICCAT broj |
| 1 | SARDINA I | ATEU0HRV00133 |
| 2 | SARDINA II | ATEU0HRV00161 |
| 3 | PREKO | ATEU0HRV00021 |
| 4 | NEPTUN I | ATEU0HRV00134 |
| 5 | NEPTUN II | ATEU0HRV00140 |
| 6 | PONOS | ATEU0HRV00058 |
| 7 | KALI | ATEU0HRV00037 |
| 8 | CARICA | ATEU0HRV00163 |
| 9 | TULJAN DVA | ATEU0HRV00155 |
| 10 | TACOMA | ATEU0HRV00164 |
| 11 | PELAGOS II | ATEU0HRV00017 |

DODATAK II.

POPIS PLOVILA KOJA SU OBUHVAĆENA PROGRAMOM NACIONALNIH PROMATRAČA U 2016. GODINI

|  |  |  |
| --- | --- | --- |
| Red. br. | Ime plovila | ICCAT broj |
| 1 | OŠLJAK DVA | ATEU0HRV00020 |
| 2 | VOLUJA | ATEU0HRV00026 |
| 3 | MARINERO II | ATEU0HRV00027 |
| 4 | JADRAN I | ATEU0HRV00030 |
| 5 | TRATICA | ATEU0HRV00036 |
| 6 | TRAPA | ATEU0HRV00075 |
| 7 | CEZAR | ATEU0HRV00109 |
| 8 | LUBIN DVA | ATEU0HRV00150 |
| 9 | SESTRICA | ATEU0HRV00236 |
| 10 | NONA MILKA | ATEU0HRV00247 |
| 11 | PIPI MALI | ATEU0HRV00288 |
| 12 | MAUROS MARIA | ATEU0HRV00289 |

[DODATAK III – DODATAK V](dodatni/440669.pdf)

53 08.06.2016 Pravilnik o provedbi programa nacionalnih promatrača i ICCAT programa regionalnih promatrača na plovilima koja obavljaju ribolov tuna (Thunnus thynnus) i plovilima za tegalj kaveza za transfer tuna za 2016. godinu

53 08.06.2016 Pravilnik o provedbi programa nacionalnih promatrača i ICCAT programa regionalnih promatrača na plovilima koja obavljaju ribolov tuna (Thunnus thynnus) i plovilima za tegalj kaveza za transfer tuna za 2016. godinu